Υποστήριξη αλυσίδας παραγωγής προϊόντων και παροχής υπηρεσιών με χρήση σύγχρονων προτύπων ανταλλαγής και αντιπαράστασης δεδομένων
Authors: Μακρής Σωτήριος 
Published: August 2021

Η παρούσα εργασία εξετάζει το πρόβλημα του συγχρονισμού των παραγωγικών διαδικασιών και το πρόβλημα της ανταλλαγής πληροφοριών μεταξύ οργανισμών και επιχειρήσεων κατά τη διάρκεια της συνεργασίας τους για την πραγματοποίηση της επιχειρηματικής διαδικασίας παραγωγής ενός προϊόντος και της παροχής υπηρεσιών. Παρουσιάζεται ένα ολοκληρωμένο πλαίσιο βασισμένο στην σύγχρονη πληροφορική τεχνολογία για το συγχρονισμό των παραγωγικών διαδικασιών που εκτελούνται από τους παραγωγικούς πόρους των συνεργαζόμενων οργανισμών και επιχειρήσεων καθώς και για την ολοκλήρωση των πληροφορικών τους συστημάτων. Ο στόχος του πλαισίου είναι η υποστήριξη της συνεργασίας των οργανισμών και επιχειρήσεων με χρήση πληροφορικής τεχνολογίας καθώς και η διαχείριση της πληροφορίας που ανταλλάσσεται μεταξύ τους για τη διεκπεραίωση των εμπορικών τους συναλλαγών με τον πιο αποδοτικό τρόπο προκειμένου να επιτευχθεί μείωση του συνολικού κόστους λειτουργίας της αλυσίδας των συνεργαζόμενων οργανισμών. Η προτεινόμενη προσέγγιση εφαρμόζεται για την υποστήριξη των εμπορικών δραστηριοτήτων που πραγματοποιούνται μεταξύ οργανισμών και επιχειρήσεων κατά τη διάρκεια της ναυπηγοεπισκευαστικής διαδικασίας. Στη ναυπηγοεπισκευαστική βιομηχανία η εφαρμογή της πληροφορικής τεχνολογίας βρίσκεται στα αρχικά της στάδια. Τα λογισμικά συστήματα τα οποία χρησιμοποιούνται, χαρακτηρίζονται ως "νησίδες αυτοματισμού" διότι το κάθε ένα αντιμετωπίζει τμήμα της όλης διαδικασίας. Ταυτόχρονα είναι δύσκολη η ολοκλήρωση και η επικοινωνία των υπαρχόντων συστημάτων λόγω του διαφορετικού τρόπου αποθήκευσης των δεδομένων και του διαφορετικού επιπέδου αυτοματισμού της κάθε εφαρμογής. Επίσης ο μεγάλος όγκος των δεδομένων που ανταλλάσσεται, δημιουργεί πρόσθετη πολυπλοκότητα λόγω της δυσκολίας μεταφοράς τους και της ανάγκης εισαγωγής τους σε διαφορετικά συστήματα προκειμένου να γίνει η απαραίτητη επεξεργασία τους για τη συνέχιση της επιχειρηματικής διαδικασίας. Επιπλέον στην πραγματοποίηση μιας ναυπηγοεπισκευής λαμβάνουν μέρος εξωτερικοί υπεργολάβοι και προμηθευτές με αποτέλεσμα η διαδικασία συγχρονισμού των εργασιών με τις εργασίες που εκτελούνται από τους παραγωγικούς πόρους του ναυπηγείου να περιπλέκεται. Στο προτεινόμενο πλαίσιο, περιγράφεται η προσέγγιση ολοκλήρωσης λογισμικών συστημάτων με σκοπό την οργανωμένη διαχείριση και δόμηση της πληροφορίας. Συγκεκριμένα η πληροφορία που ανταλλάσσεται μοντελοποιείται με βάση σύγχρονα πρότυπα ανταλλαγής και αναπαράστασης δεδομένων, με στόχο την ανάπτυξη λογισμικού που αναλαμβάνει την ανταλλαγή δεδομένων μεταξύ των συνεργαζόμενων οργανισμών και επιχειρήσεων. Με τη χρήση ενός τέτοιου συστήματος επιτυγχάνεται η ανταλλαγή δεδομένων με ακρίβεια και αξιοπιστία, λόγω της μειωμένης ανθρώπινης παρέμβασης. Επιπλέον με τη χρήση του διαδικτύου επιτυγχάνεται η γρήγορη μεταφορά της πληροφορίας και η ελαχιστοποίηση του χρόνου και του κόστους ανταλλαγής της. Τέλος γίνεται εφαρμογή μεθοδολογίας που προτείνεται στη βιβλιογραφία για τον χρονοπρογραμματισμό των εργασιών που εκτελούνται τόσο από τους παραγωγικούς πόρους του ναυπηγείου όσο και από τους παραγωγικούς πόρους εξωτερικών υπεργολάβων και προμηθευτών.